ODLUKA

O OBRAZOVANJU POKRAJINSKOG BUDŽETSKOG FONDA ZA ZAŠTITU ŽIVOTNE SREDINE

("Sl. list AP Vojvodine", br. 1/2010 i 8/2010)

**Član 1**

Obrazuje se Pokrajinski budžetski fond za zaštitu životne sredine (u daljem tekstu: Pokrajinski budžetski fond), kao evidencioni konto u okviru glavne knjige trezora i to kao indirektni korisnik budžetskih sredstava, funkcija 560 - zaštita životne sredine neklasifikovana na drugom mestu.

**Član 2**

Pokrajinski budžetski fond obrazuje se u cilju obezbeđivanja finansijskih sredstava za podsticanje zaštite i unapređivanja životne sredine na teritoriji Autonomne Pokrajine Vojvodine.

**Član 3**

Sredstva za funkcionisanje Pokrajinskog budžetskog fonda obezbeđuju se iz:

1) naknada za korišćenje ribarskog područja na teritoriji Autonomne Pokrajine Vojvodine;

2) aproprijacija obezbeđenih u okviru budžeta za tekuću godinu;

3) prihoda koji proističu iz upravljanja likvidnim sredstvima budžetskog fonda;

4) donacija i drugih prihoda koje ostvari fond.

**Član 4**

Sredstva Pokrajinskog budžetskog fonda koriste se namenski, za finansiranje akcionih i sanacionih planova, u skladu sa Nacionalnim programom zaštite životne sredine, odnosno za finansiranje programa zaštite životne sredine Autonomne Pokrajine Vojvodine i jedinica lokalne samouprave.

Sredstva od naknade za korišćenje ribarskog područja koriste se namenski za zaštitu, unapređenje i održivo korišćenje ribljeg fonda.

Sredstva Pokrajinskog budžetskog fonda koriste se na osnovu utvrđenog programa korišćenja sredstava budžetskog fonda koji donosi Vlada Autonomne Pokrajine Vojvodine.

**Član 5**

Sredstva Pokrajinskog budžetskog fonda se odvojeno evidentiraju u okviru glavne knjige trezora.

**Član 6**

Pokrajinski budžetski fond osniva se na neograničeno vreme, počev od 01. januara 2010. godine.

**Član 7**

Pokrajinskim budžetskim fondom upravlja Pokrajinski sekretarijat za zaštitu životne sredine i održivi razvoj.

**Član 8**

Plaćanje na teret Pokrajinskog budžetskog fonda vrši se do nivoa sredstava raspoloživih u Pokrajinskom budžetskom fondu, a obaveze se preuzimaju u okviru realno planiranih prihoda Pokrajinskog budžetskog fonda.

Na kraju tekuće godine, neiskorišćena sredstva sa računa Pokrajinskog budžetskog fonda prenose se u narednu godinu.

**Član 9**

Stručne i administrativno-tehničke poslove za Pokrajinski budžetski fond, obavlja Pokrajinski sekretarijat za zaštitu životne sredine i održivi razvoj.

**Član 10**

O realizaciji ove Odluke, staraće se Pokrajinski sekretarijat za zaštitu životne sredine i održivi razvoj.

**Član 11**

Ova Odluka stupa na snagu osmog dana od dana objavljivanja u "Službenom listu Autonomne Pokrajine Vojvodine".

***Samostalni član Odluke o izmenama  
Odluke o obrazovanju Pokrajinskog budžetskog fonda za zaštitu životne sredine***

*("Sl. list AP Vojvodine", br. 8/2010)*

**Član 2**

Ova Odluka stupa na snagu narednog dana od dana objavljivanja u "Službenom listu Autonomne Pokrajine Vojvodine".